অপহরণের পর আঙুল কাটার হুমকি দেওয়া হয় অশ্বিনকে! | 875259 | কালের কণ্ঠ | kalerkantho
অপহরণের পর আঙুল কাটার হুমকি দেওয়া হয় অশ্বিনকে!
১৬ ফেব্রুয়ারি, ২০২০ ১৮:০৩ | পড়া যাবে ২ মিনিটে
ভারতের অভিজ্ঞ ক্রিকেটার রবিচন্দ্রন অশ্বিন বর্তমানে স্পিনার হিসেবে তারকাখ্যাতি পেয়েছেন। তবে অশ্বিনের এই ক্রিকেট খেলার জন্য প্রাণ সংশয় পর্যন্ত হয়েছিল। মাঠে নামা আটকে রাখতে তাকে অপহরণ করে রীতিমতো আঙুলও কেটে ফেলার হুমকি দেওয়া হয়। অপহরণকারীদের পক্ষ থেকে বলা হয়েছিল, অশ্বিন যদি ফাইনালে অংশ নেন তাহলে সমস্যা হবে!
সম্প্রতি ক্রিকবাজের সঙ্গে সাক্ষাৎকারে রবিচন্দ্রন অশ্বিন সেই ভয়ঙ্কর অভিজ্ঞতা শেয়ার করে জানিয়েছেন, 'তখন আমার বয়স ১৪ কি ১৫। আমাদের একটা টুর্নামেন্টে ফাইনালে খেলার কথা ছিল। সেই ম্যাচ খেলার জন্য আমি যখন যাত্রা শুরু করব, সেই সময়ে চার-পাঁচজন ছেলে রয়্যাল এনফিল্ড করে এসেছিল। তারা পেশিবহুল এবং প্রকাণ্ড আকৃতির। ওরা আমাকে গাড়িতে বসিয়ে বলে এবার যেতে হবে। আমি পাল্টা জিজ্ঞাসা করেছিলাম, কোথায়? ওরা বলেছিল, তুমি আজকে ম্যাচ খেলছ, তাই তো?'
অশ্বিন বলেন, 'আমি ভেবেছিলাম, দারুণ বিষয় তো! ওরা হয়তো আমাকে পিক আপ করার জন্য় এসেছে। রয়্যাল এনফিল্ডে চাপতেও ভাল লেগেছিল। তবে ঘটনা হলো, দুই জনের পিছনে আমি বসার পরে আমারও পিছনে একজন এসে বসেছিল। আমি ওদের মাঝে পুরো স্যান্ডউইচ হয়ে গিয়েছিলাম। ওরা আমাকে একটা দামি চায়ের দোকানে নিয়ে যায়। চেন্নাইয়ে চায়ের দোকান সংস্কৃতির সঙ্গে জড়িয়ে। প্রত্যেক মাঠের সঙ্গে একটা চায়ের দোকান থাকে। সেখানে বেঞ্চে বসে রীতিমতো আড্ডার ব্যবস্থা থাকে।'
পরবর্তী ঘটনা নিয়ে অশ্বিন বলেন. 'ওরা আমাকে একটা বেঞ্চে বসিয়ে বাজ্জি, বড়া অর্ডার করেছিল। আমাকে বলেছিল, ভয় পেয়ো না, তোমাকে আমরা সাহায্য করতে এসেছি। বিকেল সাড়ে ৩টা-৪টার দিকে আমি বললাম, ম্যাচ শুরু হয়ে যাবে। এবার আমাকে যেতে দাও। সেই সময়ে ওরা বলে, আমরা আসলে প্রতিপক্ষ দলের। তুমি যাতে খেলতে না পারো, সেই জন্য তোমাকে ধরে আনা হয়েছে। যদি তুমি গিয়ে এই ম্যাচে খেল, তাহলে আমরা তোমার আঙুল কেটে ফেলব!' অশ্বিনের আর কিছুই করার ছিল না।